Document ID: 32000R2596

Rådets forordning (EF) nr. 2596/2000
af 27. november 2000
om ændring af forordning (EF) nr. 974/98 om indførelse af euroen
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 123, stk. 5,
under henvisning til forslag fra Kommissionen(1),
under henvisning til udtalelse fra Europa-Parlamentet(2),
under henvisning til udtalelse fra Den Europæiske Centralbank(3), og
ud fra følgende betragtninger:
(1) I henhold til Rådets forordning (EF) nr. 974/98 af 3. maj 1998 om indførelse af euroen(4) træder euroen i stedet for valutaerne i de medlemsstater, der opfyldte de nødvendige betingelser for indførelse af den fælles valuta på det tidspunkt, hvor Fællesskabet indledte tredje fase af Den Økonomiske og Monetære Union. Nævnte forordning indeholder også regler gældende for de pågældende medlemsstaters nationale valutaenheder i overgangsperioden, der slutter den 31. december 2001, og regler vedrørende pengesedler og mønter.
(2) I henhold til Rådets beslutning 98/317/EF af 3. maj 1998 i overensstemmelse med traktatens artikel 121, stk. 4(5), opfyldte Grækenland ikke de nødvendige betingelser for indførelse af den fælles valuta.
(3) I henhold til Rådets beslutning 2000/427/EF af 19. juni 2000 i henhold til traktatens artikel 122, stk. 2, vedrørende Grækenlands tilslutning til den fælles valuta den 1. januar 2001(6) opfylder Grækenland nu de nødvendige betingelser, og Grækenlands dispensation ophæves med virkning fra 1. januar 2001.
(4) Indførelsen af euroen i Grækenland gør det nødvendigt, at Grækenland medtages i de bestemmelser om indførelsen af euroen, der gælder i de medlemsstater, hvor euroen blev indført, da Fællesskabet indledte tredje fase af Den Økonomiske og Monetære Union.
(5) For en medlemsstat, hvis valuta erstattes af euroen efter den dato, hvor Fællesskabet indledte tredje fase af Den Økonomiske og Monetære Union, skal definitionen af "nationale valutaenheder" henvise til enheden af medlemsstatens valuta, således som den var defineret umiddelbart inden medlemsstatens indførelse af euroen.
(6) Bestemmelserne om overgangsperioden finder anvendelse fra 1. januar 2001 for Grækenlands vedkommende -
UDSTEDT FØLGENDE FORORDNING:
Artikel 1
I forordning (EF) nr. 974/98 foretages følgende ændringer:
1) Artikel 1 ændres således:
a) i første led indsættes: "Grækenland" mellem "Tyskland" og "Spanien"
b) i slutningen af tredje led tilføjes: "eller i henhold til stk. 5 i samme artikel"
c) i slutningen af femte led tilføjes: "eller, i givet fald, dagen inden euroen træder i stedet for valutaen i en medlemsstat, der indfører euroen på et senere tidspunkt".
2) Artikel 2, første punktum, affattes således:"Fra den 1. januar 1999 skal valutaen for de deltagende medlemsstater med undtagelse af Grækenland være euroen. Fra den 1. januar 2001 skal Grækenlands valuta være euroen."
3) I slutningen af artikel 9 tilføjes:"eller, for så vidt angår Grækenland, indtil den 31. december 2000".
Artikel 2
Denne forordning træder i kraft den 1. januar 2001.
Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaten om oprettelse af Det Europæiske Fællesskab.
Udfærdiget i Bruxelles, den 27. november 2000.

Labels: 2
18